**ใบงานประกอบหน่วยการเรียนรู้ที่ 4**

**ใบงานที่ 1**

**4.1 หลักการอ่านเพื่อแสดงความคิดเห็น**

**คำชี้แจง** ให้นักเรียนตอบคำถามที่กำหนดให้ถูกต้อง

1. การอ่านเพื่อแสดงความคิดเห็น หมายถึงอะไร

2. การอ่านเพื่อแสดงความคิดเห็น มีกี่วิธี อะไรบ้าง

3. การแสดงความคิดเห็น ประกอบด้วยส่วนสำคัญกี่ส่วน อะไรบ้าง

4. ภาษาที่ใช้ในการแสดงความคิดเห็น มีลักษณะอย่างไร

5. ถ้าผู้อ่านมีความรู้จำกัดหรือไม่เข้าใจเรื่องที่ตนจะแสดงความคิดเห็นอย่างถ่องแท้ จะทำให้เกิดผลเสีย อย่างไร

**ใบงานที่ 2**

**การเขียนแสดงความคิดเห็นจากข่าว**

**คำชี้แจง** ให้นักเรียนอ่านข่าวต่อไปนี้ แล้วเขียนแสดงความคิดเห็น

**เด็ก 3 ขวบ กอดศพแม่ 3 คืน**

ป้าน้องกอหญ้า เด็ก 3 ขวบ กอดศพแม่เสียชีวิตคาบ้าน 3 คืน เผยน้องสาวมาเล่นกับลูกทั้งคืน พอดุว่าจะไม่เลี้ยงลูกให้กลิ่นคาวๆ ก็หายไป

ความคืบหน้ากรณี นางอรณัชดา ไทยสกุลทอง อายุ 36 ปี ถูกพบเป็นศพเสียชีวิตมาแล้วประมาณ 4 วัน อยู่ภายในทาวน์เฮาส์ เลขที่ 846/437 หมู่บ้านสินทวี สวนธน ซอยประชาอุทิศ 44 แยก 6 แขวงบางมด เขตทุ่งครุ กรุงเทพฯ ข้างศพพบลูกสาวของผู้ตายชื่อ ด.ญ.กชกร ไทยสกุลทอง อายุ 3 ปี หรือน้องกอหญ้า เฝ้าศพอยู่ไม่ห่าง โดยพี่สาวของผู้ตายคาดว่าน้องสาวน่าจะเสียชีวิตจากอาการลมชักที่เป็นมาตั้งแต่เกิดกำเริบ โดยน้องกอหญ้าให้สัมภาษณ์ว่าแม่เป็นคนหาข้าวหานมให้กิน และเปิดประตูให้ออกไปหาป้า หลายคนจึงคิดว่าเป็นความห่วงใยที่แม่มีต่อลูกน้อย

ล่าสุด ผู้สื่อข่าวรายงานว่า (16 พ.ย.) นางจุฑามนต์ ไทยสกุลทอง ป้าของน้องกอหญ้า หรือพี่สาวของผู้เสียชีวิต เปิดเผยว่าเมื่อเอาน้องกอหญ้าไปเลี้ยงดูที่บ้าน ก็พบว่าเมื่อคืนที่ผ่านมาน้องสาวมาหาลูกและมาเล่นกับลูกตลอดทั้งคืน จนตนไม่ได้หลับได้นอน

“เหมือนได้กลิ่นตลอดเวลาเลยนะ เหมือนมีกลิ่นน้ำเหลืองตลอดเวลา กลิ่นคาวๆ เมื่อเช้าก็ถามน้องกอหญ้าว่า แม่มาหาไหม น้องก็บอกว่าเมื่อคืนนี้หม่าม้ามานอนกอดด้วยทั้งคืน ก็บอกน้องสาวไปว่าอย่ามาทำแบบนี้ ไม่งั้นเดี๋ยวจะไม่ช่วยดูลูก จะให้ลูกไปอยู่ที่อื่น จะเอาไปให้คนอื่นเลี้ยง ตั้งแต่พูดว่าดุๆ ทั้งๆ ที่ก็กลัวเค้านะ ก็ไม่ได้กลิ่นอีกเลย” ป้าของน้องกอหญ้า กล่าว

ทั้งนี้ นางจุฑามนต์ กล่าวว่า หลังจากนี้เตรียมจะรับน้องกอหญ้าเป็นบุตรบุญธรรม เพื่อเป็นเพื่อนเล่นกับลูกสาวที่อายุ 2 ขวบ โดยเมื่อบ่ายวานนี้ญาติๆ ได้ไปรับศพที่นิติเวช โรงพยาบาลศิริราชเพื่อนำไปบำเพ็ญกุศลที่วัดประเสริฐสุทธาวาส ย่านราษฎร์บูรณะ

**ที่มา** : http://news.sanook.com

**ใบงานที่ 3**

**การเขียนแสดงความคิดเห็นจากบทความ**

**ตอนที่ 1**

**คำชี้แจง** ให้นักเรียนอ่านบทความ แล้วตอบคำถามต่อไปนี้

**ภัยพิบัติโลก**

ดร.อาจอง ชุมสาย ณ อยุธยา นักวิเคราะห์ธรณีวิทยาและภัยพิบัติ นักวิชาการ นักวิจัยที่มีผลงานมากมาย เป็นอดีตนักวิทยาศาสตร์ขององค์การนาซ่า ประเทศสหรัฐอเมริกา ที่เป็นผู้คิดค้นระบบการลงจอดและสร้างอุปกรณ์ควบคุมการร่อนลงของยานอวกาศไวกิ้ง 2 ลำ ลงสู่พื้นผิวดาวอังคารได้สำเร็จเพื่อภารกิจการสำรวจโลกใหม่ของมนุษยชาติ

ท่านเป็นผู้หนึ่งที่มีบทบาทสำคัญในการออกมาเตือนให้คนไทยตระหนักถึงภาวะโลกร้อน ที่เป็นสาเหตุของการเกิดภัยธรรมชาติและภัยพิบัติต่างๆ รวมถึงหากมีการพูดถึงวันสิ้นโลกเมื่อไร ถ้อยคำและความคิดของท่านคือส่วนหนึ่งที่มีค่ายิ่ง ซึ่งทำให้คนอีกหลายคนต้องหันมาใส่ใจ และให้ความสำคัญกับภัยพิบัติที่จะเกิดขึ้นในอนาคต

วันที่ 19 ธันวาคม พ.ศ.2553 ดร.อาจอง อภิปรายไว้ในงานสัมมนา **“เจาะลึกภัยพิบัติ...พลิกวิกฤตให้เป็นทางรอด” ว่า ขณะนี้ประชากรโลกเพิ่มขึ้นอย่างรวดเร็ว และใช้พื้นที่ ตลอดจนทรัพยากรต่างๆ อย่างไม่ระมัดระวัง ทำให้ปัจจุบันนี้โลกเล็กเกินไปสำหรับประชากรทั้งโลก ซึ่งมีชาวแอฟริกันเสียชีวิตไปปีละประมาณ 1 ล้านคน เพราะไม่มีอาหารรับประทาน ถ้าจะให้ประชากรโลกอยู่อย่างพอเพียง ต้องใช้โลกถึงใบครึ่ง ทุกวันนี้โลกไม่มีทรัพยากรซึ่งเพียงพอสำหรับมนุษย์ทุกคนบนโลกแล้ว ปัจจุบันนี้อุณหภูมิภายในโลกสูงขึ้นอย่างต่อเนื่อง ทำให้เกิดผลกระทบ อากาศแปรปรวน มีทั้งร้อนจัด หนาวจัด แห้งแล้ง ปะการัง มีการฟอกสี มีพายุที่รุนแรง รวมทั้งน้ำจืดเริ่มขาดแคลนในหลายประเทศมากขึ้น**

**“ต้นเหตุที่ทำให้พื้นที่สีเขียวลดลงอย่างรวดเร็ว สืบเนื่องจากเทคโนโลยีที่เข้ามามีบทบาทในการทำลายทรัพยากรธรรมชาติ ทั้งการตัดไม้ทำลายป่า การปล่อยก๊าซเรือนกระจก ผนวกกับจำนวนประชากรเพิ่มขึ้นเรื่อยๆ ทรัพยากรที่มีอยู่ไม่เพียงพอ ถ้าหากเปรียบเทียบกับจำนวนมนุษย์ในปัจจุบันต่อการนำทรัพยากรธรรมชาติมาใช้ให้เพียงพอนั้น ก็ต้องมีโลกเพิ่มขึ้นอีก 3 ใบ**

**ผลที่ตามมาจากการทำลายทรัพยากรธรรมชาตินั้นก็คือ เกิดภัยธรรมชาติมากขึ้น รวมทั้งความถี่และความรุนแรงของการทำลายล้าง โดยเฉพาะพายุต่างๆ ที่เกิดขึ้นในสมัยนี้มีความรุนแรงกว่าเดิมเกือบเท่าตัว และภัยที่น่ากลัวที่กำลังจะเกิดขึ้นอีกประการก็คือ การขาดแคลนน้ำจืดเพื่อใช้ดำรงชีวิต**

**ปัจจุบันอุณหภูมิของโลกเพิ่มขึ้นเรื่อยๆ จึงทำให้น้ำแข็งที่ขั้วโลกละลาย ปริมาณน้ำในทะเลเพิ่มสูงขึ้น ในอนาคตมีผลทำให้น้ำทะเลหนุนสูงขึ้น จึงทำให้ชายหาดต่างๆ เริ่มมีการกัดเซาะของน้ำทะเล เช่น หาดสมิหลา จังหวัดสงขลา บริเวณเขตบางขุนเทียน กรุงเทพมหานคร ที่เกิดน้ำทะเลเซาะชายฝั่ง”**

**ภัยพิบัติจะทวีความรุนแรงและเร่งตัวมากขึ้น ซึ่งส่งผลจากสภาวะโลกร้อน เพราะแก๊สมีเทนพุ่งขึ้นมาจากขั้วโลกเหนือจำนวนมหาศาล มีพลังอำนาจมากกว่าแก๊สธรรมดาถึง 21 เท่า นั่นหมายความว่าจะทำให้โลกร้อนขึ้น 21 เท่าอย่างรวดเร็วด้วยเช่นกัน**

**แก๊สมีเทนเกิดจากการทับถมของซากพืชซากสัตว์เป็นเวลานาน แต่ในอดีตโลกของเรามีน้ำแข็งปกคลุมแก๊สมีเทนจึงพุ่งขึ้นมาไม่ได้ ฉะนั้นปัญหาตอนนี้คือ ภัยพิบัติทุกรูปแบบกำลังถูกเร่งมากขึ้นๆ ด้วยความร้อนที่เพิ่มขึ้นทุกขณะ**

**ดังตัวอย่างมหาอุทกภัยครั้งใหญ่ของไทยที่ผ่านมาปริมาณน้ำฝนมากขึ้นตั้งแต่ภาคเหนือจรดภาคใต้ นี่คือผลจากสภาวะโลกร้อน เพราะเมื่อโลกร้อนน้ำก็ระเหยมากขึ้น เมื่อน้ำระเหยมากขึ้นทำให้ความชื้นของโลกเพิ่มขึ้น ส่งผลให้น้ำฝนมีปริมาณมหาศาลตามไปด้วย กลายเป็นมหาอุทกภัยที่เราต้องเผชิญ รวมถึงอาจมีภัยพิบัติในรูปแบบต่างๆ ที่เราอาจคาดไม่ถึงในอนาคตอันใกล้นี้ด้วย**

**ที่มา** : อ่านก่อนถึงวันสิ้นโลก ยุวพุทธิกสมาคมแห่งประเทศไทย ในพระบรมราชูปถัมภ์

1. สาระสำคัญของบทความนี้ คืออะไร

2. บทความนี้ให้ข้อคิดอย่างไร

3. นักเรียนคิดว่า การแก้ปัญหาที่เกิดขึ้นตามบทความนี้ ผู้ที่อาศัยอยู่บนโลกต้องทำอย่างไร

4. นักเรียนคิดว่า ปัญหาที่เกิดขึ้นทั้งหมดข้อใดร้ายแรงที่สุด เพราะเหตุใด

**ตอนที่ 2**

**คำชี้แจง** ให้นักเรียนเขียนแสดงความคิดเห็น จากการอ่านบทความเรื่อง ภัยพิบัติโลก